Unicornio Rosate Invisibile

Le Unicornio Rosate Invisibile (URI) es le dea de un religion satiric dirigite contra le credentias theistic proque iste dea prende le forma de un unicornio que es, paradoxicamente, invisibile e rosate simultaneemente.

Naturalmente, il non ha personas qui crede vermente in iste dea, ma finger le credentia in illa ha devenite un phenomeno popular, specialmente in le paginas web e in foros virtuales de debatto como un maniera de satirisar le credentias religiose.

Iste profession de fide accentua le idea que il es difficile o impossibile verificar o falsificar declarationes de credentia in phenomenos foras del perception human.

Le atheistas, le agnosticos, e le antitheistas utilisa le parodia del URI pro accentuar quanto arbitrarie es le convictiones basate in le supernaturalitate--pro exemplo per le reimplaciamento del parola “Deo” in ulle declaration theiste con le phrase “unicornio rosate invisibile”.

Le objectivo de facer isto es recordar al theistas que lor discurso va a esser observate per le atheos probabilemente con le mesme falta de credibilitate e serietate representate per le URI mesme, cuje ridiculositate es obvie.

Steve Eley creava le URI dicente que “le unicornios rosate invisibile es esseres de grande energia spiritual. Nos sape illo proque illos pote esser simultaneemente rosate e invisibile. Como in le caso de omne le religiones, iste credentia se basa in le logica tanto como in le fide. Nos ha fide que le unicornios es rosate. E nos anque sape logicamente que illos es invisibile proque nos non pote vider los”.

In discussiones sur le URI il es commun dicer que nemo pote demonstrar que illa non existe proque illa es invisibile. Iste asseveration es un parodia del affirmationes absurde sur le natura del deos proque illo demonstra que le URI es non minus credibile que ulle altere deo religiose proque illo es alique invisibile, e simultaneemente, illo ha characteristicas visibile, como le color.

Isto se reflecte in le mythologia de alicun culturas del est de Asia, in le quales on dice que un filo rosate invisibile connecta un destino commun inter duo personas.

Iste imagine anque poterea esser comprendite como un parodia del credentia christian del natura de Jesus Christo, simultaneemente completemente human e simultaneemente divin.

Le URI e ideas simile ha essite usate como technicas de inseniamento in le passato. Carl Sagan, in su libro “Le mundo e su demonios: Le scientia como un luce in le obscuritate” (The Demon Haunted World), usa le exemplo de un persona qui insiste que in su garage vive un dracon invisibile, incorporee, e flotante que exspue foco que non ha ulle calor.

Iste draco supponite non pote esser vidite, audite, o detegite de ulle maniera, e illo anque non produce vestigios de ambulation sur le plano basse del garage proque illo flota. A causa de isto, il non ha ulle ration pro creder que iste draco existe.

Categoria:Religion